khistorydata/jeongjo-sjw-relations huggingface dataset:
정조 10년
趙衍德。以戶曹言啓曰。今此墓所垓子內入陳。前兵使李文德田土價。錢九百六十三兩四錢二分。依數出給之意。敢啓。傳曰。知道。
정조 10년
趙衍德。以戶曹言啓曰。卽接廣興倉所報。則依傳敎六月七月兩朔祿俸。更爲輸送于判府事徐命善家。則以爲。虛辱恩命。月已再易。事體之屑越。義分之逋慢。更無餘地。席藁懍蹙。惟俟譴罰之遄下云。祿俸不爲領受。何以爲之。敢啓。傳曰。知道。卿何若是固拒。逐日草記。逐日例批。不但欠誠。亦近屑越。多少朝筵。已有面悉。此不更煩。卿須安心領受事。使曹郞傳諭。仍傳祿俸後。更自本曹。具由草記。可也。
정조 10년
趙衍德。以戶曹言啓曰。判府事徐命善。六月七月兩朔祿不受草記。批旨內。知道。卿何若是固拒。逐日草記。逐日例批。不但欠誠。亦近屑越。多少朝筵。已有面悉。此不更煩。卿須安心領受事。使曹郞傳諭。仍傳祿俸後。更自本曹。具由草記。可也事。命下矣。發遣本曹郞廳傳諭。仍傳祿俸。則以爲。以臣危臲之蹤。旣不得晏然供職。則冒受常廩。決知其萬萬不安。而前席下敎。不啻丁寧。今又度支郞來傳。尤是常格之外。更爲還納。有非義分之所敢出。玆不得不拚棄廉隅。伏地祗受云矣。敢啓。傳曰。知道。
정조 10년
洪仁浩。以兵曹言啓曰。本曹軍兵取稟草記。批旨內。取考己酉辛未及伊後兩年例。列錄草記。可也事。命下矣。依下敎。取考各年前例。則己酉年。訓局軍兵十六哨。禁衛軍兵五哨。禁軍六番隨駕。馬兵騎士。無載錄。而禦營留都。辛未年。訓局軍兵十三哨。御營軍兵五哨。騎士一百人。禁軍六番隨駕。馬兵無載錄。而禁營留都。壬申年。訓局軍兵八哨爲先後廂。馬兵四哨隨駕。禁御兩營留都。而至於禁軍番數謄錄內入未下。故無以考奏。壬午年。訓局軍兵三哨。馬兵二哨。御營軍兵三哨。除騎士。而禁軍二番隨駕。禁營留都矣。敢啓。傳曰。訓局軍十哨。馬軍三哨。禁軍四番隨駕。後廂則今春隨駕營。以鄕軍五哨。騎士三番隨駕。經宿時。與靈轝前後牌軍。合竝環衛。禁衛營及守摠兩營。以扈衛自可留都。以此分付。結陣處所。三營分掌擧行。自本曹更爲指一草記。雖是咫尺之地。時値扈衛。且當經宿。留都大臣及闕內守宮大將。一體磨鍊。可也。
정조 10년
洪仁浩。以兵曹言啓曰。金虎門北邊新築宮墻椽木蓋瓦破傷處。及曜金門水閣第一間鐵箭門下磗石傾仄處。今已修改。水閣把守軍兵。本處還爲入直之意。分付。何如。傳曰。允。
정조 10년
洪仁浩。以兵曹言啓曰。弘化門右邊十字閣。南月廊外壁頹圮處。今已修改。把守軍兵。本處還爲入直之意。分付。何如。傳曰。允。
정조 10년
洪仁浩。以訓鍊都監言啓曰。依兵曹草記。曜金門水閣第一間鐵箭下磗石傾仄處。及弘化門右邊十字閣南月廊外壁頹圮處。今已修改。把守軍。竝還入直所之意。敢啓。傳曰。知道。
정조 10년
趙衍德。以左邊捕盜廳言啓曰。本廳從事官李忠佐。身病猝重。勢難察任。改差。何如。傳曰。允。
정조 10년
禮曹粘連啓目。江華長寧殿滲漏有頉處修改事。竝以分付。何如。啓。依回啓。施行爲旀。設梯修改。雖有近例。簷端春舌。足可設梯。改瓦退外道里。亦不升屋修葺是隱乙喩。移安事面。至爲重大。固不敢輕先擧行。如難梯上容手。合有更商之道。以此意問于該守臣。使卽狀聞後。稟處爲良如敎。
정조 10년
大司諫趙城鎭。掌令朴行淳。獻納洪樂淵。校理李勉兢李晴。副校理曺允大。修撰李庚運。副修撰李太亨啓曰。請黜置罪人鄭致達妻。亟令王府。夬正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。夬正王法。答三司曰。不允。大司諫趙城鎭。掌令朴行淳。獻納洪樂淵啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。夬施王章。請正刑罪人福榮。亟令王府。夬施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用刑之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。夬正典刑。答兩司曰。不允。掌令朴行淳啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。夬正王法。請物故罪人國榮。亟施孥籍之典。請還寢李魯春絶島安置之命。亟令王府。設鞫嚴問。期於得情。請議藥醫官李廷楫李喜仁尹敬行等。亟令王府。設鞫得情。夬正典刑。請機張縣竄配罪人李東馨。亟令王府。設鞫嚴問。卽者監察李汝節呈課內。今此奉常寺神室告由祭讀祝時。大祝車信用讀祝於上神位前。因爲蹲坐。連讀下六位祝文。其在體例。當進伏各位前讀祝。而其所擧措。不敬莫甚。且望燎時祝史奉常主簿金亨麟。神室正門外。半岸祭冠。捲袖露臂。擧措駭然。及其折脯時車信用。以典祀官。與守僕輩力爭刀痕。至於拂袖出去之境。末乃僅僅折脯爲言。莫重祭享。失禮不敬之罪。不可無警責之道。請大祝車信用。祝史金亨麟。施以罷職之典。新除授掌令姜忱。時在忠淸道溫陽地。請斯速乘馹上來事。下諭。答府曰。不允。末端事。依啓。以武臣監察。有此據法呈課。極爲可嘉。宜有奬勸之擧。分付待窠。經歷調用。下諭事。依啓。獻納洪樂淵啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟命王府。設鞫得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請恒善支屬。亟命散配。時謙兄弟。竝投絶島。以嚴隄防。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥籍之典。物故罪人國榮。亟施孥籍之典。請還發配所罪人宋迪中。亟令王府。拿來嚴鞫。期於得情。請直宿醫官李廷楫李喜仁尹敬行等。亟令王府。設鞫得情。夬正典刑。請機張縣竄配罪人李東馨。亟令王府。設鞫得情。答院曰。不允。
정조 10년
領敦寧洪樂性。判府事李福源金熤聯名箚曰。伏以。臣等罪負至重。自速物議。蹙伏城外。三日于玆。嚴誅不加。溫諭誕降。感惶震惕。不省攸處。噫。臣等之罪。不待人言。臣等自知。義關懲討。而聲罪不早。憂在隄防。而遏絶不嚴。求對而對不成。尋箚而箚不就。一日二日。荏苒稽緩。始則慢忽。自陷不忠之罪。終焉玩愒。又歸不誠之科。一則臣等之罪。二則臣等之罪。公議之發。固已晩矣。亦太恕矣。臣等惟當受以爲罪。僕僕摧謝而已。噫。臣等俱以無似。忝在大官之列。初不能坐鎭世道。逆折亂萌。以致不逞之徒。敢售蹢躅之漸。又不能明目張膽。登時聲討。使此叵測之情。尙稽究覈之擧。將至於人心無所懲畏。國是或致掩翳。此莫非臣等之罪也。有罪如此。獨逭嚴譴。此雖出於聖度包容。曲賜涵貸之意。而臣等之慙惶窮蹙。轉益罔措。特諭之下。義難晏然。玆敢不避僭猥。冒死聯籲。伏乞聖慈。曲垂矜察。亟降威命。重勘臣等之罪。以肅法紀。以安賤分焉。取進止。答曰。省箚具悉卿等之懇。過境漫話。何補於世道。箚中對不成云云。亦屬遂事。不足爲引。卿等勿辭。卽日入城。仍傳于李亨元曰。此批答。遣史官傳諭于領敦寧李判府事金判府事。
정조 10년
丙午七月二十日卯時。上御瑤華堂。魂宮都監堂郞入侍時。魂宮都監堂上李性源徐有隣尹蓍東。郞廳洪義榮李晩秀。都承旨沈豐之。同副承旨朴天衡。事變假注書尹光顔。記事官李崑秀尹行任。以次進伏訖。上曰。徐判府事入侍。賤臣承命出傳。與判府事徐命善偕入進伏。上曰。卿之引義。一何過耶。命善曰。臣之所遭。實難自立於覆載。自靖之計。不得不如是。日前加漆。亦不得冒進。致煩聖諭。尤爲惶悚矣。上曰。此後加漆。則卿須連爲入看。否則予當替行卿事矣。命善曰。下敎至此。此後加漆。則謹當入參矣。上曰。近日事。卿意以爲。何如。大臣處分。予不得已爲之矣。大抵李東馨事。誠一變怪。李秉鼎。以他事爲罪。則可矣。如乙未事。則信有一分向善之心矣。夏賊後疏凶悖。而其前則雖謂之賢。可也。今何敢插入私憾。無難闖論乎。丙申春獄。卽不忍聞之事。況以林德躋諸人褒贈之事觀之。予心可見義理自明矣。師翰之罪。可勝言哉。締結凶宦及失志之徒。暗地交通。情狀畢露。此而欲伸。世道可知。予非爲一秉鼎也。爲世道也。卿則似諒悉此意矣。大抵卿是義理主人。而今卿亦衰。故世道如此矣。命善曰。李東馨疏語。誠極痛駭。其在防微杜漸之道。不可不嚴處矣。上曰。領相事。可勝慨然。位在大臣。恬然坐視。今畏人如此。脫有不幸。其可恃此大臣乎。恨不使李鎭衡見之也。政府進香隔日。故今日欲爲敍用。而將以何顔見予乎。次對擧措。亦可駭歎。當初何爲寂無一言。而兪彦脩疏後。始乃紛起乎。昨日蔡弘履。疏乃請譴兪彦脩。尤爲駭然。獨不念爲建德報仇之嫌乎。此後復有言者。則有年前李得臣前鑑矣。此豈說往說來之事乎。大抵近來事變無窮。逆獄屢出。其時干連之人。年久之後。雖或間有疏通。而若其本來義理。則固自昭如日星。無論春獄夏獄。當守之如金石。於此少有放過。則國豈得爲國。人豈得爲人乎。在廷諸僚若能人人曉然知得此意。則幸矣。而自大臣恬然不爲驚動。豈不慨然乎。命善曰。李判府事年前曾有一疏矣。上曰。今番則此疏可謂全然忘却矣。命善曰。東馨事。不可不別樣嚴處矣。上曰。不在嚴矣。雖使嚴處。事過則便置忘域。有何益乎。且此事必有主之者。不然則如東馨孱弱之人。豈能辦此乎。予所深慨者。大臣也。其疏出後。卽下傳敎。明明警咳。使之領會予意。則蓋欲因此提醒。共守義理。正是借力於大臣。而乃聽若不聞。尙今無一言。此豈成說乎。以領相地處。平日畏約之心。果十倍於他人矣。今若事係夏賊事。則領相。必先出言之。而此事則必以爲事件各異而然矣。伊日次對。只以數字說話。塞責而出。竝與臺諫傳啓而不爲。此果何樣擧措乎。命善曰。此必精神未周而然矣。上曰。此處。卿須明目張膽。十年守之之義理。到今豈可壞了。一事二事如是嘗試。畢竟將至何境乎。身爲大官。事關懲討。而尙可只事彌縫乎。命善曰。此事出於意外。故倉卒未及知而然矣。上曰。莫曰不知。予則以爲。不知亦罪也。何等事而乃以愚迷曚昧自諉乎。予本性弱。姑務無事。而以今觀之。則明義錄義理。亦將不久爲弁髦矣。命善曰。豈有是理。此則臣可以質言矣。上命入枚卜錄。賤臣承命持入。上命書傳敎曰。以今朝象。鼎席俱空。言念國事。豈勝憂慮。且聞政府進香在再明。誌文書寫之役。不宜一時遲滯。前領議政鄭存謙敍用。又命書傳敎曰。前領議政鄭存謙復拜相職。仍命書敦諭訖。命書傳敎曰。此敦諭遣承旨傳諭于領議政。與之偕入。又命書榻敎曰。左承旨許遞。前望單子入之。待下批。牌招察任。上曰。承旨以尹行元出牌。仍使進去敦諭也。上謂命善曰。卿須傳于領相。再明卽爲入參。臺言當受以爲過。此豈引義之事乎。命善曰。再明則似必進參矣。上曰。卿是與國同休戚之人。而大抵卿之命道。不好矣。命善曰。臣之前後遭罹。若非聖恩。則實難全保矣。上曰。徐瀅修江東之任。今不必仍帶矣。命墓所都廳入侍。賤臣承命出傳。上曰。領相今日當陳疏乎。命善曰。今日則似未及陳疏矣。上曰。方住何處云耶。命善曰。方住龍山云矣。上曰。加漆今至幾度乎。性源曰。今爲四十六度矣。命善曰。聞昌城尉言。則畢度加漆時。磨精取色之工甚遲。似難親臨矣。上曰。然則早曉始事。待將畢。當親臨矣。其日則差早開門。好矣。有隣曰。三年內魂宮墓所內祭奠。今方依下敎。以朔膳未上下條磨鍊。而此外又有其人炭燒木價。甲辰計日條留置者。來頭京廟造成時。補用於工匠物力。恐合事宜。故敢此仰達矣。上曰。以此出擧條。以爲來頭需用之資。可也。出擧條有隣曰。內祭奠中朔望器品。旣有省略之命。固當依此擧行。而至於正朝上元流頭秋夕等名日祭奠。與朔望差異。宜有加數磨鍊。而不敢自下擅便。何以爲之乎。敢稟。上曰。依爲之。魚肉各加一器磨鍊。而俗節已有先正已定之論。載於全書。上元也三日也端午也流頭也七夕也秋夕也九日也臘日也。今亦當從此說。而正至自在當行中矣。祭需磨鍊時。正朝上元流頭秋夕。俱値朔望。朔望祭需條。勿爲磨鍊。可也。出擧條命退。諸臣以次退出。
정조 10년
丙午七月二十日巳時。上御重熙堂。左副承旨入侍時。左副承旨趙衍德。記事官金孝建李崑秀尹行任。以次進伏訖。上曰。墓所都監都廳。使之入侍。賤臣承命出。與墓所都監都廳徐瀅修進伏。上曰。都監役事。方至何境乎。瀅修曰。補土處。自爾浩大。姑未畢役。丁字閣。已盡塗排矣。命書傳敎曰。差除條以爲提學。以文衡及弘藝文提學通望人。長望受點。而參政銓官及銓官應避人外任人竝勿拘。今番雖有在京無故人擬入之命。而判堂則況在京。當依定式排擬。而謂以自望。無端自拔。有違閣規。且關後弊。當該吏曹堂上推考。又命書傳敎曰。人言。付之樂聞之科。可也。至於日前處分。特欲使幾晦之義理。不至愈晦。予豈忽於敬禮。意謂復拜之後。造朝之期。不竢終日。觀此書啓。大失所圖。朝筵說話。想因判府所傳而聞悉。玆不多誥。卿須安心勿辭。卽起肅命事。爾其更爲傳諭。期於偕入。上曰。檢校提學。使之入侍。賤臣承命出。與檢校提學徐浩修偕入進伏。上曰。明日率閣監一員。進往慶熙宮敬賢閣文獻閣中書冊。盡爲曝曬。好矣。命退。承史以次退出。
정조 10년
丙午七月二十日酉時。上御重熙堂。坐直承旨入侍時。左副承旨趙衍德。假注書李相璜。記注官承膺祚。記事官尹行任。以次進伏訖。上命書傳敎曰。傳諭也筵敎也。聽我昧昧。顧予愧怍。更難開口敦迫。而鼎席之一日不備。國事罔涯。設有尋章之擧。何不入城修呈。虛佇之極。復此申申。更以此意。卽爲傳諭于領相。膺祚承命出頒布。衍德曰。臣於向日對吏時。適有所聞。故敢此仰達矣。本府隷屬。自來頑悍。全不畏法。侵索時囚。視作常事。如或以守令而就囚。則毋論文蔭武。百端誘脅。恣意求索。未充壑慾。則朝夕饌具。不卽傳給。去來文簿。亦不頒示。欲售徵索之計。作此操縱之習。當之者一經滯囚。動費百金。究厥所爲。已極痛惋。至於僉萬戶。更無可論。而曾經閫帥之人。以不給賂物。至有奪巾批頰之擧。如有一分紀綱。安敢作此擧措乎。年前吏卒輩。以勒徵罰鍰事。至有特敎定配。則渠輩固當畏法悛習。而反有此。轉益肆惡。雖都事書吏。不能禁戢。莫敢誰何。言念國綱。萬萬寒心。另加嚴繩。以杜日後之弊。宜矣。上曰。年前猶以罰鍰之捧賂。另行査治。而至於此擧。尤極駭痛。典獄罪囚之侵虐。曾已設法痛禁。況以堂堂王府之尊嚴。有此前所未有之誅求。寧有如許國綱。旣聞之後。不可任置。以長其頑悍之習。此後無論士夫中庶。名係朝籍者。因事對吏。如以一立銅之循襲謬規。科外帖給與者。該府隨現草記。勘律痛繩。下隷刑配。不飭之該掌都事。拿問勘處。朝家不聞則已。旣知此箇事狀。從後摘奸。考察該府擧行勤慢。竝以此意。該府卽招致聽傳敎。仍以此傳敎。載之本府受敎謄錄及本院該房故事。亦令書付廳壁間壁。以爲常目惕念之地。可也。衍德曰。法府出禁。固是應行底事。而近來禁吏輩或稱風聞。或稱禁牌。作弊閭閻。不一其端。而所謂犯禁云者。數人對酌。則謂之會飮。數人偶坐。則稱以雜技。百端威喝。徵索贖錢。則無告愚民。納賂圖免。至於犯屠云者。非直有眞箇所犯而被捉耳。如有財産稍裕之人。則勒稱犯屠。猝徵贖錢。閭巷之民。每畏法吏。終歸私和。當初法司出禁之意。反歸吏輩囊橐之資。寧有如許道理。況聞近月以來。或稱傳敎內事。以各樣禁目。侵及都民。聞者疑怪。事極驚駭。其所査治。不容少緩。臣待罪該房。故敢此仰達矣。上曰。爾之所陳。聞甚可駭。況此時以此擾民。尤萬萬無狀。爾旣在該房。且必有眞的得聞。有此筵奏。以此出擧條。爲先嚴飭。近來作此駭擧。訛稱傳敎者。所當一一摘發勘罪。而適增朝廷之羞恥。姑不行査。如是申禁之後。復有此等擧措。當隨現重繩。各該官員。發牌聽傳敎。而京兆刑曹。似無是事。安知非憲隷作俑。査實嚴勘之意。令都憲知悉。可也。竝出擧條命退。諸臣以次退出。
정조 10년
行都承旨沈豐之別入直。左承旨李亨元坐。右承旨洪仁浩坐。左副承旨趙衍德坐直。右副承旨尹行元坐直。同副承旨朴天衡坐。注書金孝建仕一員未差。假注書李相璜仕直。事變假注書尹光顔別入直。
정조 10년
洪仁浩啓曰。守禦廳中軍有窠。已過三日。尙不出代。事甚未安。守禦使鄭尙淳。推考警責。何如。傳曰。允。
정조 10년
趙衍德啓曰。來二十五日。朝參日次矣。敢稟。傳曰。停。
정조 10년
右副承旨尹行元書啓。大臣今方造朝。臣則先爲入來之意。敢啓。傳曰。知道。
정조 10년
傳于沈豐之曰。卜相。
정조 10년
沈豐之啓曰。卜相事。命下矣。領議政鄭存謙。卽爲命招。何如。傳曰。允。又啓曰。卜相事。命下矣。政官卽爲牌招開政。何如。傳曰。允。
정조 10년
洪仁浩啓曰。守禦使鄭尙淳許遞事。命下矣。將兵之任。不可一刻無摠察之人。何以爲之。敢稟。傳曰。摠戎使兼察。
정조 10년
尹行元啓曰。守禦使。以摠戎使兼察事。命下矣。摠戎使金思穆。卽爲牌招聽傳敎。何如。傳曰。允。
정조 10년
傳于尹行元曰。雨勢如此。明日進香時刻。差晩爲之。百官早食後待令。
정조 10년
以禮曹政府進香儀注。傳于李亨元曰。加漆儀註。則二品以上升堂。三品以下在庭行禮。吉禮亦然。今此進香儀注。無此區別。似因前例如此。而似近斑駁。依加漆儀。更爲磨鍊爲好耶。然廳上狹窄。難容許多卿宰。此亦合商量處。葬後魂宮行祭時。則百官外庭行禮。元無堂上下區別之例。以此以彼。此儀注因用無妨乎。禮判更加商量。指一草記稟處。執事者及大祝。無先後拜。無哭節次。此亦參考禮文稟處。可也。
정조 10년
以蔡敏恭囚單子。傳于洪仁浩曰。保放。待後坐起。還囚捧供。
정조 10년
以全羅監司狀啓。敎諭書及密符先後來到之由。不能區別。致有査問之命。不勝惶恐事。傳于尹行元曰。院吏科治分揀。
정조 10년
以全羅監司狀啓。密符傳授塡時刀擦的實事。傳于尹行元曰。然則道伯事。可謂得體。日前下敎。予亦知其近於抉摘。此後隨處惕念事。回諭。
정조 10년
尹行元。以禮曹言啓曰。議政府率百官進香儀。批旨內。二品以上升堂。三品以下在庭行禮事。及執事者與大祝先後拜哭節次。更加商量。參考禮文。指一稟處事。命下矣。加漆儀之二品以上升堂。三品以下在庭行禮。在前謄錄及補編所載。皆無可據。今番因特敎。倣吉禮磨鍊。像生定禮。允合情文。而至於政府六曹之進香。則事體稍異。且多官陞堂。恐有拘掣難便之慮。儀注書入時。臣未能念到于此。而及承批旨。始乃反覆參考。而終未敢指一仰對。實不勝惶悚。執事者及大祝之無先後拜與哭節次。則此與平時祭享有異。無進饌出主等節次。則百官入就位時。隨入行禮。而各就其位。亦無窘速未安之端。補編儀之不載此一款。無或由此而然乎。然旣無可據之文。又無傍照之例。謹依加漆儀。若區別堂上下。則廳上之難容許多卿宰。誠如聖敎。庭下哭班。移位排設。以爲稍存階級等威之地。或有勝於全無區別。而殯宮承史。率執事大祝典儀贊儀引儀。先入庭哭拜。百官退出後。又行哭拜。以此兩款。竝成儀注。亦或爲宜。而臣不敢擅便。伏惟上裁。惶恐敢啓。傳曰。知道。加漆時二品以上升堂。三品以下在庭行禮。每認以謄錄所載。今因草記始知之。此是特敎擧行云。何時下敎。卿則果記有乎。此必當初誤傳而然。否則此一款。豈有起疑屢問。明日入侍。更當下敎。而進香儀注則勿爲釐改。可也。至於諸執事。無先後哭拜事。予意政亦如此。卿之覆奏說話。可謂怡然理合。此等處。不負掌禮之責。雖似小節。極庸嘉乃矣。
정조 10년
李亨元。以墓所都監言啓曰。江華民人。許赴一日之役。給回糧下送事。命下矣。依傳敎。江華民人張世維等一百名。盡付於浮莎之役。而役畢後。臣等聚會民人。一依松都市民例。宣布聖諭。給回糧下送之意。敢啓。傳曰。知道。
정조 10년
尹行元。以墓所都監言啓曰。今日神道碑閣定礎後。立柱上樑之意。敢啓。
정조 10년
尹行元。以兵曹言啓曰。本曹草記各年隨駕軍兵列錄事。批旨內。訓局軍十哨。馬軍三哨。禁軍四番隨駕。後廂則今春隨駕營以鄕軍五哨。騎士三番隨駕。經宿時與靈轝前後牌軍。合竝環衛禁衛營及守摠兩營。以扈衛自可留都。以此分付。結陣處所。三營分掌擧行。自本曹更爲指一草記。雖是咫尺之地。時値扈衛。且當經宿留都大臣闕內守宮大將。一體磨鍊可也事。命下矣。禁衛營。本來信地。雖自金虎門。廣智營至。而今番則守摠兩營。以訓局兩營之代。專當扈衛。乃是初次。其軍卒之生疎未諳。必不如禁衛營之鍊熟。故禁衛營信地。移設於弘化門外。自東營隅。廣智營至結陣。守禦廳。則自東營隅。金虎門至結陣。摠戎廳。則自金虎門。廣智營至結陣。似合便宜。以此分付。何如。傳曰。依此爲之固好。而守摠兩營標下軍外。無他軍兵。則排立軍兵。何以擧行與否。相議該營及三營。使之各具意見報來。竝附卿意草記。旣有留都大臣。扈衛軍官。當於何處排立。此亦指一草記。可也。
정조 10년
尹行元。以禦營廳言啓曰。宮墻外巡邏。每更二次行巡。而東營入直哨官李貞圭。五更初次行巡之時。暑癨猝發。一次則不得擧行。仍爲闕巡。雖緣實病之致。事極驚駭。哨官李貞圭爲先汰去。待其差病。嚴棍懲礪。把摠尹範勳。以將領。同爲入直。哨官如不行巡。則事當替行。而不此之爲。竟至闕巡之境。亦爲嚴棍汰去。臣常時不能檢飭。有此無前之擧。惶恐待罪之意。敢啓。傳曰。知道。勿待罪。
정조 10년
尹行元。以義禁府言啓曰。蔡敏恭保放。待後坐起。還囚捧供事。命下矣。蔡敏恭保放之意。敢啓。傳曰。知道。
정조 10년
刑曹啓目。罪人尹昕。各別嚴訊。期於得情爲白乎旀。屍親李命大段。聞其父之旣死。而八日始還。聽其母之傳說。而三宿逗遛。往尋讎人。忍發欲左欲右之說。自露索賂乞和之意是白如可。及其計不得售。則始乃發告者。雖曰。無識賤類。其敗倫傷化之罪。合宜嚴懲。不可以屍親有所容貸。嚴刑勘處爲白乎旀。其餘干連諸人。別無更覈之端。竝只放送。何如。啓。大凡殺獄。先辨傷㾗。而此獄段傷㾗有無。不須說也。其境則迫隘。其事則邂逅。況旀打者是士夫。被打者是常賤。士夫而遭常賤之突逐。由庭而階。由階而室。手勢輾轉。至於遮不得是隱。則爲士夫者。急於自衛。以足防拒。自是常情之所固然兺不喩。其前其後。元無毆與打之可論。今若歸之抑强之科。竟作鐵案。因致償命。則旣乖恤刑之義。且係蔑分之漸。反覆詞案。雖謂之獄未具。可也。似此罪囚。宜傅生議。尹昕乙良。以過失律照放爲旀。屍親命大之發告。顯有黽勉不獲已之跡。渠亦人耳。寧忍乃爾。其在正風化之道。不可無別般懲治。嚴刑放送爲旀。他餘條件。依回啓。施行爲良如敎。
정조 10년
傳于尹行元曰。明日進香時。墓所堂上二員中一堂上。當於賓府進香時入參。二堂上。則明日與都廳入來參班事。分付。
정조 10년
傳于尹行元曰。時帶都廳。勢難下去。江東縣監徐瀅修改差。今日政差出。
정조 10년
傳于沈豐之曰。魂宮墓所朔望祭。當於禫後停止。上食茶禮。當於大祥後停止。俄者磨鍊笏記中朔望。似以大祥後停止樣磨鍊。此意令惠廳更加磨鍊。如是則以膳米價。必當不足。而其人柴炭儲留條。貢米之取用。終涉如何。昨筵已諭。此無異渠輩口吻中物。則到今雖不公然上下。決不當取用於祭需。抑有一岐之可以取用者。凡於新設宮房。有戶惠廳限五年例送之物。此條壬寅以後。以不設宮房。雖不如例輸送。此便是已上下之物。令惠堂抄出數爻。使之槪錄以啓。
정조 10년
有政。吏批。判書兪彦鎬進。參判趙時偉牌不進。參議李集斗式暇。右承旨李亨元進。左議政李福源。右議政金熤單付。以李師濂爲執義。宋翼孝爲持平。世子傅李福源金熤單付。徐昇修馬思人爲奉常主簿。承文都提調李福源金熤單付。徐美修爲江東縣監。
정조 10년
兵批。行判書鄭昌聖病。參判李在學在外。參議柳誼入直進。參知未差。右副承旨尹行元進。副護軍具明謙。副司果李溆單付。
정조 10년
備邊司薦望。以徐有寧爲守禦使。
정조 10년
兵批。守禦使單。徐有寧。
정조 10년
尹行元啓曰。新除授守禦使徐有寧。卽爲牌招。密符及敎諭書傳授。何如。傳曰。允。
정조 10년
傳于李亨元曰。昨日政望。泛然看過。而見領相肅單。無官銜下批之語。意謂不付。今因左右相兼銜望筒。以休紙還下。取見昨政望筒領相例兼宮銜。亦已下批矣。隨窠勿出代。已有先朝戊申下敎。昨日政望單中領相兼銜望。勿爲頒布事。分付。
정조 10년
傳于尹行元曰。此敦諭。遣史官。傳諭于左右相。
정조 10년
記事官梁周翊書啓。臣敬奉聖諭。馳往傳諭于東部景慕宮坊契議政府左議政李福源所住處。則以爲。臣負罪未勘。荐承恩諭。感惶之極。不敢更犯瀆擾。冒歸私次。達宵兢惕。乃於千萬匪意。伏承台司寵命。惝怳震驚。五內失守。繼以史官儼臨。別諭誕宣。辭敎諄復。德意鄭重。至於自效終事之敎。擎讀未半。涕淚無從。以臣自來不稱之姿。重叨屢試蔑效之地。目下罪戾。又非尋常薄過之比。以此以彼。豈有去就之可論。而當此時承此敎。誠禮爲重。義分是懼。區區微諒。有不暇顧。謹當待曉祗肅。進參進香。仰承聖意。下伸微忱。繼圖力陳情懇。冒瀆宸聽。以冀終始體諒之恩云矣。敢啓。傳曰。知道。
정조 10년
記事官金珍恪書啓。臣敬奉聖諭。馳往傳諭于西部磐石坊藥田契議政府右議政金熤所住處。則以爲。臣之從前辜負。旣不可復辱隆眷。目下罪戾。又不可倖逭嚴誅。循省惶懼。只俟威罰之獲被。此際新命。實出於千萬不自慮者。繼以史官踵臨。敦諭誕降。至以須卽造朝爲敎。震懍隕越。五內失守。不省所以仰對也。以此辜負。以此罪戾。官職去就。非所可論。第念政府進香。不但事體至重。爲臣子者。粗伸誠禮。只在於此。則固當擺棄情勢。冒昧趨承。以爲進參哀班。退守微諒之地。而比日敲爀。中暑忒重。見方床簀㱡㱡。蠢動末由。冀或竟夜調治。少有減勢。而虛宿恩命。跡涉慢傲。伏地戰兢。不知所達云矣。敢啓。傳曰。知道。
정조 10년
洪仁浩。以刑曹言啓曰。因罪人尹昕完決啓目。以邂逅律照放。屍親命大。嚴刑放送事。判下矣。依判下。屍親李命大。嚴刑一次放送。尹昕。當以邂逅律照勘。而臣博考律文。則大明律。只有父母之決罰子孫。家長之決罰奴婢。官司之因公決打。邂逅致死者。竝皆勿論之文。至於凡人殺傷。元無可據之律。而曰律過失殺傷人條有曰。若過失殺人者。准鬪殺罪。依律收贖。給付其家云。罪人尹昕。以此律勘放。何如。傳曰。允。原判付邂逅二字。以過失。令政院改書頒布。而亦與眞箇過失有異。贖銀勿給事。分付。可也。
정조 10년
洪仁浩啓曰。密符親納。例也。而前守禦使鄭尙淳。謂有身病。使其軍官替納。事甚未安。推考警責。何如。傳曰。允。
정조 10년
大司憲尹承烈。大司諫趙城鎭。司諫李濟萬。掌令朴行淳。持平鄭來百。獻納洪樂淵。校理李勉兢李晴。副校理曺允大。正言金熙采。修撰李庚運。副修撰李太亨啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。快正王法。答三司曰。不允。大司憲尹承烈。大司諫趙城鎭。司諫李濟萬。掌令朴行淳。持平鄭來百。獻納洪樂淵。正言金熙采啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。夬施王章。請正刑罪人。亟令王府。快施孥戮之典。請亟令王府。夏賊之親屬奴傔及連伊夫妻。竝嚴加鞫問。請亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。快正典刑。答兩司曰。不允。持平鄭來百啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。快正王法。請物故罪人國榮。亟施孥籍之典。請還寢李魯春絶島安置之命。亟令王府。設鞫嚴問。期於得情。請議藥醫官李廷楫李喜仁尹敬行等。亟令王府。設鞫得情。快正典刑。請機張縣竄配罪人李東馨。亟令王府。設鞫嚴問。答府曰。不允。獻納洪樂淵啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟命王府。設鞫得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請恒善支屬。亟命散配。時謙兄弟。竝投絶島。以嚴堤坊。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥籍之典。請物故罪人國榮。亟施孥籍之典。請還發配所罪人宋迪中。亟令王府。拿來嚴問。期於得情。請直宿醫官李廷楫李喜仁尹敬行等。亟令王府。設鞫得情。快正典刑。請機張縣竄配罪人李東馨。亟令王府。設鞫得情。答院曰。不允。
정조 10년
領議政鄭存謙疏曰。伏以。臣罪臣自知之。原受國恩。忝在大官。旣不能闡明義理。逆折奸萌。凶肚逆腸。傳襲自如。以致凶悖之語。肆登公車。及其黨逆之狀已露。而昧然無聲罪之擧。末又懲討不力。未卽嚴覈。徒使擧措顚錯。國體壞損。始陷不忠之罪。終歸不誠之科。莫非臣罪。律以邦憲。誅殛猶輕。特蒙我聖上天地於臣。父母於臣。生成之仁。竝流於霜雪之中。惻怛之誨。至發於譴責之際。俾不及溺。如父詔子。臣百回莊誦。銘鏤心肝。泥首訟罪。日夜懍惕。復授相職之命。遽下江郊蹙伏之中。近密之臣。臨宣聖諭。以政府進香之隔日。誌文書寫之時急。至有偕入之命。臣於是。驚惶震𢥠。隕越罔措。不知所以自處也。噫。遠期漸迫。百身無路。自效誠禮。在於終事。苟使臣之罪負。若是微眚薄過。則何敢爲此時逡巡之計。而罪釁至重。自速物議。人言之來。罔非臣頂門之針。臣固受而爲罪。而至於官職出處。則有關世道之汚隆。今於公議迭發之後。諉以受過。揚揚就列。無所顧忌。則將至於四維不張。臺言不重。其爲辱具瞻而累聖化。當如何哉。中書卽董率之地。而猖披至此。則譏議四起。益取賤侮。臣方見正於人。奚暇乎正人也哉。聖念若及於此。不待臣言之畢。必有以處臣者矣。情窮理極。言不知裁。伏乞聖明。重勘臣罪。以肅法紀。以靖私義。千萬幸甚。臣無任云云。答曰。省疏具悉卿懇。昨日三諭。言之罄矣。遂事不必深引。卿須安心勿辭。卽起造朝。傳于沈豐之曰。此批答。遣史官。傳諭于領議政。進香在明。鼎席欲爲備員。卽爲入來肅命事。偕來承旨傳諭。期於偕入。
정조 10년
行司直鄭尙淳疏曰。伏以。臣頃陳病重實狀。冀蒙恩解。而及承勿辭之批。不覺憮然而失圖。竊恐天日之明。猶未盡燭其癃病之實矣。若其諸般症祟。語涉煩屑。固不敢一一猥陳。而第以目今顯著最重者言之。肢體委棄。坐臥轉側。輒復須人。神精昏瞀。朝晝作爲。夜便忘却。氣息綿綴。若將朝夕待盡。而又況日前關格之餘。眞元落下數層。症形日篤一日。殆若病樹枯葉。僅綴枝頭。而嚴霜又打。必無更保之理。以此病狀。豈可責之以佩營符而擔軍務乎。臣心之悶迫罔措。有不暇言。而論以國體。斷不成說。恐不待臣言之畢。而朝家必有以處之矣。抑又有目下一事之不可不趁卽變通者。今若寢延時日。過了此朔。則來頭靷日衛扈之役。將未免公私狼狽。苟使臣。徒知煩溷之爲懼。而不思據實陳籲。伈泄自在。似若有一分自力之望。而終使臨急遞改。致有窘束之患。則厥罪尤大。玆敢倩人構疏。疾聲哀呼於慈覆之天。伏乞聖明。俯垂矜察。亟許遞改臣職名。以保殘喘。以幸公務。不勝大願。臣無任云云。答曰。省疏具悉。旣知艱强。本任許遞。
정조 10년
行副司直李秉模疏曰。伏以。臣之周旋閣班。今已十年于玆矣。雖其任殊時原。職限崇卑。而榮已至矣。恩已極矣。進此一步。夫豈念到。而迺有直學新除。有隕自天。手擎華誥。感激而涕。臣是何人。內外揚歷。殆無不遍。而一條氷銜。又此容易綰得於人望之外哉。閣之爲職。孰非淸峻。而直學之任。尤有重焉。蓋其左右諸僚之間。句當一院之務。苟非地望素隆。才學茂著。宜莫一日而冒據也。今以如臣之最居人下者。上旣無難而授之。下乃晏然而膺之。竊恐內閣之選。從臣壞了而無餘地矣。牙牌體重。雖不得不暫肅。而視若固有。終非私分之所敢出。玆敢略控短章。仰暴至懇。伏乞聖明。亟解臣直學新銜。回授可堪之人。以嚴華選。以安微分。不勝大願。臣無任云云。答曰。省疏具悉。新銜卽序拜。卿其勿辭行公。
정조 10년
副提學閔鍾顯疏曰。伏以。臣以無似。遭際休明。偏荷不世之恩。屢叨匪分之榮。每自循省。怵焉驚愧。不圖玆者。又伏奉玉署新除。臣聞命惝怳。且感且惶。不省所以自措也。夫三司之職。孰非顯要。而論思之長。號爲極選。苟非學術足以資啓沃。文藻足以煥詞命。言議風裁。足以信服一世者。則莫宜居之。是以歷考前輩之膺是任者。率皆逡巡辭遜。而不敢輒受。于以見地望之自別。而稱塞之爲難也。況今聖學天縱。輝光日新。洞見昭曠之原。究極精微之蘊。於斯時也。正使妙簡在廷。如古所謂義理明白而成文燦然者。以備顧問之末。尙懼其不克對揚。今乃以如臣譾劣。百不猶人者。苟然充數。不少留難。臣於是。俯仰恧蹙。誠不知何以致此也。臣雖至愚。自知則審。蓋其才思昏短。知識魯莽。以言乎經傳。則不啻面墻。以言乎述作。則無望畫葫。不惟傍觀之竊笑。抑亦同朝之所諒。若是者。雖欲憑恃寵命。因緣幸會。冥行冒進。以列於群彦之首。其於名器之玷累。聽聞之駭惑。何哉。念臣曾忝是職。旋蒙恩遞。微分獲安。感祝尙切。今玆除命之重降。殆若宿趼之復踐。其在臣身。豈不赫然光寵。而惟其分所不堪。義在必辭。左右思量。祗承無路。不得不披瀝肝血。冒死仰籲。而値玆哀遑之際。自干瀆撓之誅。臣罪至此。尤無所逃。伏乞天地父母。俯燭臣不似之實。亟許鐫改臣新授職名。以重公器。仍勘臣慢命之罪。以肅朝綱。不勝大幸。臣無任云云。答曰。省疏具悉。卿其勿辭行公。
정조 10년
副校理曺允大疏曰。伏以。皇天不弔我邦家。春宮邸下奄棄銅闈。玄隧已卜。遠日將屆。溫文之睿質永閟。匕鬯之丕托靡係。天乎天乎。胡寧忍此。目今悠悠萬事。惟在於保嗇聖躬。寬譬聖懷。上以慰殿宮止慈之念。下以副臣民憂焦之情。凡於臨喪之際。宜軫節哀之方。而近伏聞殿下當此流金之劇熱。不輟朝晝之哭臨。以至細務。無不親檢。臣固知哀出至情。禮宜愼終。而至於觸境增慼。隨事疚懷。雖以大聖人觀理順變之心。不能無受損於潛暗之中。儻殿下仰念宗社付畀之重。俯恤黎庶祈祝之情。則恐不待臣言之畢。而深加裁抑之道。益務理遣之節。此臣所以夙宵顒望於殿下者也。伏願深留聖意焉。嗚呼痛矣。醫官之罪。可勝誅哉。若其千妖萬惡。前後聲討之論。已悉無餘。而臣又欲言則涕先零。把筆則臆還塞。豈忍架疊臚列。重慼我聖心。而上自搢紳。下至韎韋。擧皆抗章致討。甚至閭巷匹庶婦孺無識。莫不曰此輩可殺。是豈無以而然哉。誠以覆載之所不容。神人之所共誅。而苟有秉彝之天者。皆知當討之義也。殿下宜卽俯循輿情。夬從群請。而故紙生毛。兪音尙靳。臣非不知畢竟聖斷。自有嚴處。而輿情之轉激。王綱之日頹。誠非細故也。伏乞亟允臺請。以洩衆憤焉。且臣於昨下傳敎。實有所萬萬嘅惜者。噫。彼李東馨之負犯。何如。關係。何如。陽托論人。潛售陰謀。一二句語。指意叵測。宿處難忘。眞贓畢露。究厥心腸。萬戮猶輕。職在言責之地者。豈無沬血之心乎。前都憲之疏。臣未知措語之如何。而要之其心出於駭憤。而其言乃是沐浴。則遣辭之際。縱或有不審之失。庶幾俯垂包容。曲加開納。而不惟不賜允可。遽加摧折。仍命遞差。此豈淸朝所以待臺閣之義。而群下所以仰望於聖明者哉。伏願益恢淵衷轉環之量。亟收都憲遞差之命。以光聖德。以杜亂萌焉。噫。朝廷之上。廉防爲重。向來兵判之僚寀相較。終至草記。已非忠厚之風。而因其事端。兩僚堂。或至對理。或至遞職。則不思自處。晏然行公。揆以事面。跡涉苟且。臣謂兵曹判書鄭昌聖。施以譴罷之典。斷不可已也。臣無任云云。答曰。省疏具悉。公除以後。朝晡不臨。至於近日。際玆極熱。常享必皆代奠。槪欲自護。仰慰殿宮矣。醫官事。前批已悉諭。都憲遞差之命。非忽待臺閣也。不審之失。姑舍是。能無爲建德之嫌乎。有難收還矣。兵判豈如是云云。譴罷之請過矣。不允。爾其勿辭察職。
정조 10년
敎守禦使徐有寧書。王若曰。中宸皷鼙之思。方注隆眷。南城專鈐轄之任。用錫殊章。玆從八座之班。爰授三軍之重。惟卿。文武兼備。休戚與同。蓋淹漙瞻敏之才。惟詞章特其餘事。若慈良謙恭之質。於故家蔚有遺風。聯玉署而登銀臺。自先朝屢被眷遇。管西藩而按北臬。於近年冞切倚毗。寔藉胸中之鈐鞱。曾畀北門之鎖鑰。器自別於盤錯。故乃歷試而效能。誠不替於夷險。所以安危之注意。睠彼漢南一域。實我海東重防。山河控襟帶之形。久爲宰相兼領之地。亭壁備桑土之戎。尙想列祖經遠之謨。保障繭絲。顧重寄惟賢是簡。才猷鞱略。而今日捨卿其誰。玆授卿以南漢山城守禦使。卿其祗服寵章。勉殫茂績。蒐卒乘而繕器械。克恢干城之壯猷。實倉廩而修堞壕。毋忽陰雨之豫備。於戱。文恬武嬉之已久。予所慨於近規。地利人和之相須。卿豈忘於遠慮。故玆敎示。想宜知悉。知製敎曺允大製進
정조 10년
丙午七月二十一日卯時。上御重熙堂。右承旨入侍時。右承旨趙衍德。記事官金孝建。記注官承膺祚。記事官尹行任。以次進伏訖。上曰。春坊番次苟艱云。自明日勿備上下番。以單番輪之意。分付。可也。命退。承史以次退出。
정조 10년
行都承旨沈豐之坐。行左承旨李在學坐。右承旨洪仁浩坐直。左副承旨趙衍德坐。右副承旨尹行元坐直。同副承旨朴天衡別入直。注書金孝建仕一員未差。假注書李相璜仕直。事變假注書尹光顔別入直。
정조 10년
尹行元啓曰。禁衛營御營廳將官來言。今日本營軍兵。日次私習云矣。敢啓。傳曰。待晴爲之。
정조 10년
沈豐之啓曰。吏曹假郞廳來言。承旨有闕。政事。取稟。傳曰。前望單子入之。待下批。牌招察任。
정조 10년
承旨前望單子入之。以李在學落點。
정조 10년
傳于尹行元曰。魂宮都監堂郞入侍。
정조 10년
傳于朴天衡曰。進香時。都監堂郞及閣臣承史不可無進哭之節。俄因禮判警咳。以別班入參有下敎。而進香日字。至來月十六日而止。當此極熱。逐日來參。在所軫念。只當日仕進人員參班。以戊申已例言之。朝夕上食。春桂坊皆參班。今番則雖無陳請。亦無磨鍊。而至於進香。事面尤異。於朝夕上食。不可不參。進香時。時任春桂坊一體參班事。分付。
정조 10년
傳于洪仁浩曰。左承旨入侍。
정조 10년
傳于李在學曰。前判書李文源敍用。令該曹口傳付軍職。
정조 10년
兵曹口傳政事。副司直李文源單付。
정조 10년
傳于朴天衡曰。兵曹參知前望單子入之。
정조 10년
兵曹參知前望單子入之。李亨元落點。
정조 10년
以慶尙右兵使狀啓。遺失馬牌監封上送事。傳于尹行元曰。得納人。各別施賞後狀聞事。回諭。
정조 10년
尹行元。以墓所都監言啓曰。今日神道碑閣蓋瓦之意。敢啓。傳曰。知道。
정조 10년
李在學。以禮曹言啓曰。傳曰。雨勢如此。明日進香時刻。差晩爲之。百官早食後待令事。命下矣。進香時刻。更令日官推擇。則同日午時爲吉云。以此時知委擧行。原牒呈中改付標以入之意。敢啓。傳曰。知道。
정조 10년
尹行元。以宣惠廳言啓曰。魂宮墓所三年內所供菜蔬柴炭等物。本自戶曹磨鍊。分定於京畿各邑。而己亥以後國卹時。爲除畿民之弊。始令本廳句管給價。而價本則或以江都米。或以常平賑廳宣惠各廳與兵戶曹各軍門所在銀錢米布。啓稟取用者。已成恒例矣。今此文孝世子喪。亦當依此例擧行。而三年內菜蔬等價。依例以米木錢三分磨鍊。則米爲九百四十二石六斗八升五合二勺。木爲五十六同二十八疋。錢爲五千六百五十六兩等。所當準此取用於各該司。而自本廳。有難直爲派定。依前例特令廟堂。參量區劃。一從各該司定式上下貢人。以爲進排之地。而魂宮入番家室以下蔘䓀價元數內。自本廳半減磨鍊。乃是乙卯定奪。而今番則旣自戶曹量減磨鍊。其所釐正。已過於折半之數。一依戶曹所報。直爲磨鍊。則米爲一百四十二石十四斗九升三合。木爲八同二十九疋。錢爲八百五十八兩。亦令廟堂一體劃定。直給魂宮所屬。俾無窘急之弊。何如。傳曰。允。
정조 10년
大司憲尹承烈。大司諫趙城鎭。副提學閔鍾顯。執義李師濂。司諫李濟萬。掌令朴行淳。持平鄭來百。獻納洪樂淵。校理李勉兢李晴。副校理曺允大李尙度。正言金熙采。修撰李庚運洪義浩。副修撰李太亨尹序東啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。夬正王法。答三司曰。不允。大司憲尹承烈。大司諫趙城鎭。執義李師濂。司諫李濟萬。掌令朴行淳。持平鄭來百。獻納洪樂淵。正言金熙采啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。夬施王章。請正刑罪人福榮。亟令王府。夬施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。夬正典刑。答兩司曰。不允。執義李師濂啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。夬正王法。請物故罪人國榮。亟施孥籍之典。請還寢李魯春絶島安置之命。亟令王府。設鞫嚴問。期於得情。請議藥醫官李廷揖李喜仁尹敬行等。亟令王府。設鞫得情。夬正典刑。請機張縣竄配罪人李東馨。亟令王府。設鞫嚴問。答府曰。不允。司諫李濟萬啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟命王府。設鞫得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請恒善支屬。亟命散配。時謙兄弟。竝投絶島。以嚴堤坊。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥籍之典。請物故罪人國榮。亟施孥籍之典。請還發配所罪人宋迪中。亟令王府。拿來嚴鞫。期於得情。請直宿醫官李廷揖李喜仁尹敬行等。亟令王府。設鞫得情。快正典刑。請機張縣竄配罪人李東馨。亟令王府。設鞫得情。答院曰。不允。
정조 10년
行副司直徐有寧疏曰。伏以。日月不居。春宮邸下玄隧已卜。啓靷隔月。重輝永閟。百身莫贖。臣民冤號。曷有其極。伏惟我殿下撫時增傷。易致受損之節。區區下忱。益不勝焦迫憂慮之至。仍伏念。臣姿性愚鹵。才具蔑劣。百無一稱。最居人下。況自數年以來。疾病轉痼。形骸徒存。平居自分癃癈。動作俱不隨意。班聯陳力。卽具僚常行之禮。而或有時間斷。墓所敦匠。迺臣子自效之地。而亦不能終事。反顧報答之初計。心肝欲隕。默數愆尤之層積。夢魂亦驚。每於中夜無寐之時。仰頌洪私。俯循義分。未嘗不淸淚之被面。迺者此際。忽伏奉守禦寵命。臣誠惝怳隕越。莫知聖明。奚取於鹵下如臣癃疾如臣。而乃有此誤恩也。噫。是任也。控制一面之重。參列五營之中。畿輔之所管轄。殆若漢代之馮翊。保障之所依特。不啻趙家之晉陽。雖使鞱略足以鎭服三軍。威望足以殫壓一世者當之。尙且逡巡却步。不敢爲遽膺之計。況臣以才則至短拙也。以病則已沈痼矣。年前摠戎之命。是豈臣一分可堪之任。而辭不獲請。傲慢是懼。則縱不得不黽勉冒承。而受任一朞。釁尤百出。畢竟狼狽。理所無倖。伊後一再除拜。輒蒙聖上曲體。則臣才臣病。不但臣自量之已熟。抑亦聖明之所俯燭也。今於數歲之間。才非優長。病獨加添。而所叨之重。與前無異。則鞶褫之恩。顧何待臣言之畢耶。昨於召牌。受符體重。今日進香。參哭誠切。遂不免厭然冒沒。而自顧微諒。益增慙恧。玆敢略暴衷懇。仰瀆崇嚴。伏乞聖慈。俯垂鑑察。亟遞臣守禦使之任。俾戎務無曠。私分獲安。不勝幸甚。臣無任云云。答曰。省疏具悉。卿其勿辭行公。
정조 10년
丙午七月二十二日辰時。上御瑤華堂。命行議政府進香時。魂宮都監堂上李性源徐有隣尹蓍東。郞廳洪義榮李晩秀。都承旨沈豐之。記事官金孝建。假注書李相璜。事變假注書尹光顔。記事官李崑秀尹行任。以次進伏訖。上命墓所堂上及都廳入侍。賤臣承命出。與墓所都監堂上具善復。都廳徐瀅修偕入進伏。上曰。貢人之赴轝士軍。無前例云矣。善復曰。丁丑已行之矣。貢人與員役同無不可赴之理矣。上曰。今番轝士軍。以實戶抄入。故盡以貢人充入。而向聞該大將所言。以爲無前例。未知如何。有隣曰。貢人之入赴。似無不可矣。蓍東曰。王大妃殿服制。盡於今朔。當入除服儀註。而謹按喪服小記註。緦之親。至月數足而除。然其服猶必收藏以俟葬也。開元禮曰虞則除之。今此禮葬時收藏以俟之節。似當預講。且還服其服。虞而除之。則自何日至何日。竝宜商定。問議于時原任大臣及在外儒臣而處之。何如。上曰。依爲之。出擧條善復曰。來閏七月十九日擧動時。以訓局步軍二十六哨。分排於出用軍數。則一哨爲不足。故適因言端。敢此仰達矣。上曰。挾輦軍。依京擧動例。以二百名磨鍊。禁御軍勿爲遞代。建陽門則除留五十名外。各營則除留十名。餘赴陣上事分付。可也。出擧條有隣曰。魂宮墓所三年內祭需。以朔膳蔘䓀等價條磨鍊。而頗有不足之歎矣。昨因下敎。戶惠廳五年輸入米。一體通融分排。每日各錢四兩。每朔合米二石小豆一石。朔望各三十兩。名日各三十三兩式定例。每年分四等輸送。以爲繼用之地。而其外略干贏餘。宜有及今區處之道。故敢此仰達矣。上曰。依爲之。餘數與昨日移劃計日條。通用於來頭廟役。可也。出擧條上曰。通德門懸版。誠善書矣。禮判之筆。似有宿工矣。上命政府進香外位整齊。上入御夾室。命百官入就位行禮。上曰。都監堂郞及承史閣臣春桂坊則以別班入參爲好。禮判以此知委也。蓍東曰。今日政府進香時。都監堂郞閣臣承史春桂坊班次。以各行進參。此後四司及八道進香。竝當依此入參。儀註中添入磨鍊。何如。上曰。依爲之。出擧條上曰。戶判進香罷後入侍。上命都監堂郞及承史下去參班。時至。引儀引班首。升詣靈座前。三上香。執盞獻盞。大祝讀祝訖。竝降復位哭再拜如儀。禮畢。引儀引百官出。上仍親行晝茶禮。命承旨閣臣竝入參。命宗戚執事入陳設訖。上三上香。執盞奠盞哭如儀訖。上命承旨閣臣退出。上曰。今番異於親臨加漆。而政院招出承傳色。欲爲問安云。如此則自前親行上食晝茶禮。非止一再。而初無問安之事。今忽爲之。何也。諸承宣事。良可駭然。知申須以此意出傳也。命魂宮都監堂上同副承旨更爲入侍。上曰。一堂上出去。與訓將看審諸處。圖形以來。可也。命書傳敎曰。明日進香時。都監堂郞及閣臣承史。不可無參哭之節。俄因禮判警咳。以別班入參事。有下敎。而進香日字。至來月十六日而止。當此極熱。逐日來參。在所軫念。只當日入仕人員參班。以戊申已例言之。朝夕上食。春桂坊皆參班。今番則雖無陳請。亦無磨鍊。而至於進香。事面尤異於朝夕上食。不可不參。進香時。時任春桂坊。一體參班事。分付。上命退。諸臣以次退出。
정조 10년
丙午七月二十二日午時。上御重熙堂。左副承旨入侍時。左副承旨趙衍德。記事官金孝建李崑秀尹行任。以次進伏訖。上命書榻敎曰。惠慶宮進服加味蔘橘飮五貼製入。上曰。今日坐直乎。衍德曰。臣則申退矣。命退。承史以次出。
정조 10년
丙午七月二十二日酉時。上御瑤華堂。魂宮都監堂上入侍時。魂宮都監堂上李性源。同副承旨朴天衡。事變假注書尹光顔。記事官李崑秀。記注官金健修。以次進伏訖。上曰。卿已看審諸處而來乎。性源曰。依下敎。看審以來。而延祜宮則多有人家毁撤之慮。義烈宮則基址太狹。惟毓祥宮側。地師諸議皆以爲最勝矣。上命地師入侍。賤臣承命出。與地師具聖元朴大良偕入進伏。上曰。景慕宮東邊則不可爲乎。性源曰。地師之言。以爲本宮靑龍。易有穿破之患。此爲可惜云矣。上曰。明日卿率地師。更看景慕宮右邊基址而來。許晪亦使之入來。同爲往看好矣。命退。諸臣以次退出。
정조 10년
丙午七月二十二日酉時。上御重熙堂。左承旨入侍時。行左承旨李在學。記事官金孝建李崑秀尹行任。以次進伏訖。上曰。卿下去幾朔乎。在學曰。洽滿二十朔矣。上曰。屢度催促。何其上來之遲遲。在學曰。治簿之際。自爾遲滯矣。上曰。道內民情及農形。何如。在學曰。年事可驗豐稔。民情幸得安紓矣。命退。承史以次出。
정조 10년
行都承旨沈豐之式暇。行左承旨李在學坐直。右承旨洪仁浩坐直。左副承旨趙衍德坐。右副承旨尹行元坐。同副承旨朴天衡別入直。注書金孝建病一員未差。假注書李相璜仕朴蓍壽仕直。事變假注書尹光顔別入直。
정조 10년
趙衍德啓曰。禁衛營御營廳將官來言。今日本營軍兵。日次私習云矣。敢啓。傳曰。知道。
정조 10년
傳于洪仁浩曰。左副承旨與都監堂上入侍。
정조 10년
以江華留守狀啓。墓所赴役民人等回啓事。傳于洪仁浩曰。後送之沁民還到形止狀啓。纔已來到。而松民則何無消息乎。此意下諭于開留處。
정조 10년
以忠淸監司狀啓。海美縣監柳鎭豐遭母喪事。傳于洪仁浩曰。數遞可悶。卽令該曹口傳差出。待下批。明日辭朝。
정조 10년
吏曹口傳政事。以鄭肅良爲海美縣監。
정조 10년
尹行元。以訓鍊都監言啓曰。因兵曹草記。永肅門南邊官墻一間許頹圮處。以金虎門入直軍八名除出。將校領率。限修築間。嚴加守直之意。敢啓。傳曰。知道。
정조 10년
尹行元。以兵曹言啓曰。卽接西所衛將李德溥牒報。則永肅門南邊官墻一間許。因大松一株之折傷。今日頹圮云。令紫門監。以杻把子堅實圍排。仍加樹柵。把守軍兵。以金虎門入直軍八名除出。限修築間。嚴加守直之意。分付。何如。傳曰。允。
정조 10년
大司憲尹承烈。大司諫趙城鎭。副提學閔鍾顯。執義李師濂。司諫李濟萬。掌令朴行淳。持平鄭來百。獻納洪樂淵。校理李勉兢李晴。副校理曺允大李尙度。正言金熙采。修撰李庚運洪義浩。副修撰李太亨尹序東啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。快正王法。答三司曰。不允。
정조 10년
大司憲尹承烈。大司諫趙城鎭。執義李師濂。司諫李濟萬。掌令朴行淳。持平鄭來百。獻納洪樂淵。正言金熙采啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。亟施邦刑。俾絶凶逆易種養禍之患。請亟寢煥億島配之命。仍令王府。加刑得情。快施王章。請正刑罪人福榮。亟令王府。快施孥籍之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。快正典刑。答兩司曰。不允。
정조 10년
掌令朴行淳啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。快正王法。請物故罪人國榮。亟施孥籍之典。請還寢李魯春絶島安置之命。亟令王府。設鞫嚴問。期於得情。請議藥醫官李廷楫李喜仁尹敬行等。亟令王府。設鞫得情。快施典刑。請機張縣竄配罪人李東馨。亟令王府。設鞫嚴問。答府曰。不允。
정조 10년
獻納洪樂淵啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟命王府。設鞫得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請恒善支屬。亟命散配。時謙兄弟。竝投絶島。以嚴隄防。請巨濟府安置罪人朴宗集。亟令王府。拿鞫得情。施以當律。請逆賊尙魯。亟施孥籍之典。請物故罪人國榮。亟施孥籍之典。請還發配所罪人宋迪中。亟令王府。拿來嚴鞫。期於得情。請直宿醫官李廷楫李喜仁尹敬仁等。亟令王府。設鞫得情。快正典刑。請機張縣竄配罪人李東馨。亟令王府。設鞫嚴問。答院曰。不允。
정조 10년
答領議政鄭存謙。領敦寧洪樂性。左議政李福源。右議政金熤聯名箚曰。省箚具悉卿等之懇。杜漸之擧。削竄足矣。何必又加一層。以至按問耶。若曰。不容已云爾。則卿等前此。何無一言拖及。況本事決不當更提。特以敬大臣之義。有此宣批。遂事勿說。予爲卿等慰勉。且冀卿等之待我以誠。毋忘今日箚語。仍傳曰。此批答。遣史官傳諭于諸大臣。原箚未下
정조 10년
丙午七月二十三日巳時。上御重熙堂。左副承旨入侍時。左副承旨趙衍德。記事官金孝建李崑秀尹行任。以次進伏訖。上曰。進御香薷養胃湯。自今日一貼式煎入。出榻敎上曰。都監堂郞相地官。使之入侍。賤臣承命出。與都監堂上具善復李性源。郞廳具膺李晩秀。相地官具聖元。追入進伏。上曰。卿等往見廟宇基址否。善復曰。臣等馳往景慕宮東墻外基址。則凡眼所見。實爲無欠完美。地師之言。讚不容口矣。上曰。與毓祥宮東邊基址何如云耶。性源曰。比此不啻倍勝云矣。上曰。相地官仰奏所見。可也。聖元曰。基址不大不小。水法平闊分明。開朗端竗。雖謂之城中第一基。未爲不可矣。上曰。聞是人家云。雖給價買用。心甚不寧矣。善復等曰。此是莫大之事。豈以一二人家持難乎。上曰。昌慶宮修理處。今日能盡蓋瓦否。膺曰。今日內某條畢役伏計矣。命退。諸臣以次退出。
정조 10년
丙午七月二十三日酉時。上御重熙堂。坐直承旨入侍時。行左承旨李在學。假注書朴蓍壽。記事官承膺祚李崑秀。以次進伏訖。上曰。全羅道弊瘼。想多有可奏之事矣。未知何如。在學曰。列邑別無大瘼之可奏者。而紙地之爲弊。爲第一件事。近年以來。楮木全不茂盛。故至於簡壯紙。尤爲難繼之道。而官支定一卷價。不過爲米二斗。故以此堪當。實無其道。紙工受弊。漸爲難繼而猝難釐正矣。上曰。以此出擧條。似好矣。在學曰。假使變通。此非一朝一夕之所可釐正者。淳昌紙弊。尤有甚於此矣。上曰。其陳之。在學曰。湖南紙邑爲弊滋多。而其中淳昌爲最甚。蓋因楮價近益騰踊。僧徒轉至凋殘。紙物貴賤。古今懸殊。而三軍門所納軍布。以紙代納。其數合爲七千餘束。每束折價。比時直僅爲三分一。流來謬規。雖未知創自何時。而莫重軍布換色代捧。非但事面之不正。每年責納。無異勒貿。僧役之苦重。寺弊之難支。姑捨勿論。至於斂及平民。害遍一境。臣之在營時。屢因僧訴邑報。稔知事狀。決不可因仍襲謬。自今以後。永罷以紙代納之規。固合事宜。而若有事勢之不獲已。則一從時價。添給貿用。亦爲矯弊之一道。令廟堂分付三軍門。從長釐改。似好。故適因言端。敢此仰達矣。上曰。後日次對。稟處。可也。出擧條仍命退。諸臣以次退出。
정조 10년
行都承旨沈豐之坐。行左承旨李在學坐。右承旨洪仁浩坐直。左副承旨趙衍德坐。右副承旨尹行元坐直。同副承旨朴天衡別入直。注書金孝建病一員未差。假注書李相璜仕朴蓍壽仕直。事變假注書尹光顔別入直。
정조 10년
尹行元啓曰。卽者檢閱尹行任。以其親病。陳疏徑出。原疏纔已捧入矣。所當直捧禁推傳旨。而此與無端徑出有異。推考警責。何如。傳曰。允。
정조 10년
尹行元啓曰。卽者檢閱李崑秀。謂有館規。陳疏徑出。原疏纔已退却矣。所當直捧禁推傳旨。而此與無端徑出有異。推考警責。仍卽牌招入直。何如。傳曰。允。
정조 10년
尹行元啓曰。兵曹判書徐浩修。陳疏承批之後。更鼓已深飭敎屢降。而懸牌闕外。終不承膺。事體所在。誠極未安。從重推考。何如。傳曰。允。
정조 10년
尹行元啓曰。卽者副校理曺允大。謂有情勢。陳疏徑出。原疏纔已退却矣。所當直捧禁推傳旨。而此與無端徑出有異。推考警責。仍卽牌招入直。何如。傳曰。允。
정조 10년
尹行元啓曰。平安都事柳橚。今日下直。而單子誤以玄重祚書塡。至於入啓。事未前有。極爲駭然。原單子勿施。該都事所當重勘。而本院請推之外。無他可施之罰。何以爲之。敢稟。傳曰。拿處。
정조 10년
傳于朴天衡曰。魂宮都監堂郞工曹判書入侍。
정조 10년
洪仁浩。以禮曹言啓曰。傳曰。日熱如此。親書上字。當於結裹日爲之。令魂宮都監知悉事。命下矣。親書上字及結裹吉時。更令日官推擇。則親書上字。來閏七月初三日卯時。結裹。同日辰時爲吉云。以此時擧行。何如。傳曰。允。加漆畢度。以二十九日爲之。伊日開門差早。可也。
정조 10년
尹行元。以弘文館言啓曰。本館上番闕直。事甚未安。修撰李庚運。副修撰李太亨尹序東。竝卽牌招。以爲推移姑陞入直之地。何如。傳曰。允。
정조 10년
尹行元。以弘文館言啓曰。本館上番闕直。事甚未安。校理李勉兢李晴。副校理李尙度。竝卽牌招。以爲推移入直之地。何如。傳曰。允。
정조 10년
以校理李勉兢李晴。副校理李尙度牌不進罷職傳旨。傳于尹行元曰。只推。
정조 10년
兵曹判書前望單子入之。徐浩修落點。
정조 10년
吏曹口傳政事。以趙鼎鎭爲兵曹參判。
정조 10년
尹行元啓曰。兵曹判書徐浩修牌不進。推考傳旨。今方捧入。而命召傳授。一時爲急。更卽牌招。何如。傳曰。允。
정조 10년
尹行元啓曰。兵曹判書徐浩修再牌不進。推考傳旨。今方捧入矣。命召傳授。一時爲急。而如是違牌。不卽承膺。事甚未安。所當更請牌招。而係是一日三牌。何以爲之。敢稟。傳曰。如是逡巡。此何道理。更爲牌招。違牌勿爲呼望。
정조 10년
大司憲尹承烈。大司諫趙城鎭。副提學閔鍾顯。執義李師濂。司諫李濟萬。掌令朴行淳。持平鄭來百。獻納洪樂淵。校理李勉兢李晴。副校理曺允大李尙度。正言金熙采。修撰李庚運洪義浩。副修撰李太亨尹序東啓曰。請黜罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。快正王法。答三司曰。不允。
정조 10년
大司憲尹承烈。大司諫趙城鎭。執義李師濂。司諫李濟萬。掌令朴行淳。持平鄭來百。獻納洪樂淵。正言金熙采啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府加刑得情。快施王章。請正刑罪人福榮。亟令王府。快施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。快正典刑。答兩司曰。不允。
정조 10년
持平鄭來百啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。快正王法。請物故罪人國榮。亟施孥籍之典。請還寢李魯春絶島安置之命。亟令王府。設鞫嚴問。期於得情。請議藥醫官李廷楫李喜仁尹敬行等。亟令王府。設鞫得情。快正典刑。請機張縣竄配罪人李東馨。設鞫嚴問。答府曰。不允。
정조 10년
司諫李濟萬啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟命王府。設鞫得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請恒善支屬。亟命散配。時謙兄弟。竝投絶島。以嚴隄防。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥籍之典。請物故罪人國榮。亟施孥籍之典。請還發配所罪人宋迪中。亟令王府。拿來嚴鞫。期於得情。請直宿醫官李廷楫李喜仁尹敬行等。亟令王府。設鞫得情。快正典刑。請機張縣竄配罪人李東馨。設鞫嚴問。答院曰。不允。